寄題仰止亭
作者：曾丰
朝代：宋

paragraphs: 廬陵江滸路窮處，舟子不容仙子渡。
豈意一篙落手來，而資雙足凌波去。
睥睨大海如江然，杯渡佛輕篙渡仙。
休負知津惟我是，且從登岸看誰先。
杯渡之杯人所怪，大塊中含幾沙界。
或云芥納須彌山，細視芥焉杯則大。
彼細莫細于一芥，一芥要之猶有內。
彼大莫大于兩塊，兩塊要之猶有外。
內外相形費融會，未忘所仰亭勿壞。
吾細無內莫能碎，吾大無外莫能載。
細大相融亡掛礙，何仰之有亭可廢。